open-index/open-wikipedia-markdown huggingface dataset:
מחוז כויאשק

**כויאשק** (בגרינלנדית: **Kujalleq**) הוא אחד מחמשת מחוזות גרינלנד, הרביעי בגודל אוכלוסייתו בגרינלנד. מתגוררים בו כ-6,400 תושבים, כ-3,050 מהם בבירת המחוז קאקורטוק שהיא העיר הרביעית בגודלה בגרינלנד. שטח המחוז כ-32,600 קמ"ר והוא המחוז הקטן ביותר בגרינלנד, אך לשם השוואה שטחו כמעט זהה לשטחה של הולנד, וקטן משטח דנמרק רק בכ-10,000 קמ"ר.

מחוז כויאשק הוקם ב-1 בינואר 2009 באיחוד של שלושה מחוזות שנשאו את שם היישוב הגדול ביותר בהם. זאת כחלק מרפורמה בחלוקה המנהלית של גרינלנד שחילקה מחדש את האי לחמישה מחוזות גדולים והפארק הלאומי צפון מזרח גרינלנד במקום מספר רב יותר של מחוזות קטנים. המועצה של מחוז כויאשק מורכבת מחמישה-עשר חברים הנבחרים בבחירות הנערכות אחת לארבע שנים.

## גאוגרפיה
כויאשק הוא המחוז הדרומי ביותר בגרינלנד והיחיד שנמצא כולו מדרום לחוג-הארקטי מכיוון שכולו שוכן מתחת לקו הרוחב 66.5°N.

למחוז גבול אחד בלבד עם מחוז סרמרסוק השוכן מצפון לו. מדרום וממערב הוא גובל בים לברדור, וממזרח הוא גובל בצפון האוקיינוס האטלנטי. חופי המחוז והאזור המיושב בו הרריים מאוד ופיורדים רבים חורצים אותו, בדומה לשאר האזורים בגרינלנד. ההתיישבות במחוז מרוכזת לאורך החוף ובקצות הפיורדים.

### אקלים
בשל מיקומה הצפוני של גרינלנד שורר בה אקלים קוטבי, אך מכיוון וכל שטחו של מחוז כוייאשק נמצא מדרום לחוג-הארקטי תנאי מזג האוויר בו נוחים יחסית לשאר גרילנד, והאדמה בקצה הדרומי של גרינלנד אינה קפאת-עד. התנאים במישורים שמצפון לעיר נארסאק, שהיא העיר התשיעית בגודלה בגרינלנד מבחינת אוכלוסייה, מאפשרים גידול תוצרת חקלאית מועטה, ואף 31 מתוך 53 חוות הכבשים הרשומות בגרינלנד נמצאות באזור זה.ממוזער|נוף במחוז כויאשק

## תחבורה
### יבשתית
בשונה משאר גרינלנד, במחוז כויאשק, בעיקר בסביבת הערים נארסאק וקאקורטוק ישנן מעט דרכי עפר למעבר רכבי שטח גם מחוץ לרחובות היישובים, בעונת החורף התחבורה בדרכים המעטות ובכלל, תיעשה בעיקר על ידי אופנוע שלג.

### אווירית
מכיוון שאין דרכים המקשרות ממקום למקום עיקר התחבורה בין הערים במחוז ולשאר גרינלנד נעשית באמצעות טיסה או מעבורות ואף מתבצעות טיסות מסוק יומיות על ידי אייר גרינלנד מהמנחת בנארסאק לנמל התעופה נארסארסואק הנמצא בקרבתה (יחסית) ומשמש לטיסות פנימיות ואף לטיסות לקופנהגן בדנמרק ורייקיאוויק באיסלנד; הצעה לבניית נמל תעופה בינלאומי חדש בקרבת קאקורטוק נדחתה בין היתר מחשש שהדבר יוביל לסגירת נמל התעופה נרסארסואק ולפיטור העובדים בו.

### ימית
הפיורד שלחופו שוכנת נארסאק משמש כנמל טבעי עמוק, וממנו יוצאת המעבורת Arctic Umiaq לעיר אילוליסאט שבמחוז אוואנאטה, בחודשי החורף בהם הפיורד קופא, מתחילה המעבורת את מסלולה בנמל קאקורטוק המשמש כתחנה במסלול הרגיל.

## שפה
במחוז כויאשק מדברים בתת-ניב מקומי של גרינלנדית מערבית - כַּלׇשִׂיסוּט (Kalaallisut) אך בשל מיקומו של המחוז בו נפגשים החופים המערבי והמזרחי, במחוז כויאשק יש המדברים אף בניב המזרחי - טוּנוּמִיסוּט (tunumiusut); כמו כן אף על פי שדנית כבר אינה השפה הרשמית בגרינלנד היא מובנת ומדוברת על ידי רוב התושבים.

## ראו גם
* מחוזות גרינלנד
* גרינלנד
* מחוזות דנמרק

## קישורים חיצוניים

* 

כויאשק
הצבעת מצפון

**הצבעת מצפון** או **הצבעה חופשית** או **חופש הצבעה** היא סוג של הצבעה, שבמסגרתה רשאים המחוקקים להצביע על פי מצפונם האישי, ולא על פי קו רשמי (משמעת מפלגתית) שקבעה מפלגתם הפוליטית. זה לעיתים משמש קרוס בנצ'רס בהם המצביעים בוחרים ב"פרלמנט תלוי" (פרלמנט שבו אף מפלגה לא מחזיקה ברוב מכריע) על מנת לאפשר הקמת ממשלת מיעוט.

על פי שיטת וסטמינסטר (שהיא שיטת הממשל הפרלמנטרית הבריטית) כל חברי הפרלמנט הם חברים במפלגה פוליטית ובשל כך הם צריכים להצביע בהתאם למדיניות של הנהגת מפלגתם. אם יחליטו להפר את המשמעת מפלגתית מצליף המפלגה יטיל עליהם עונשים (כגון אי-קידום לתפקיד בכיר במפלגה, איבוד או השהייה של הטבות המוענקות לנבחר ציבור ועוד). עם זאת, במקרים מסוימים המפלגה מותירה לחבריה לא להצביע על פי קו מפלגתי רשמי אלא על פי צו מצפונם.

## הצבעת מצפון ברחבי העולם
במרבית המדינות, האפשרות להצביע "הצבעת מצפון" היא נדירה למדי. במרבית המקרים שבהם יש אפשרות להצביע על פי המצפון, הדבר נובע מכך שהנושא עליו מצביעים שנוי במחלוקת וחברי המפלגה חלוקים בדעותיהם. דוגמאות בולטות להצבעת מצפון הן: הצבעות על חוקים שעוסקים בנושאים דתיים, מוסריים או אתיים ולא נושאים מדיניים או כלכליים (דוגמה: האפשרות להצביע באופן חופשי בהצבעה על חוקיות הזנות או על הצעות חוק בנושא ההומוסקסואליות היא תדירה יותר מאפשרות להצביע באופן חופשי על תקציבים או נושאים ביטחוניים).

לפעמים הצבעה עשויה להיות חופשית עבור חלק מהמפלגות אך לא עבור כולן. כך למשל שממשלתו של ראש ממשלת קנדה, סטיבן הרפר דנה בהצעת חוק בנושא הנישואין החד מיניים בקנדה הכריזו המפלגה הליברלית של קנדה והמפלגה השמרנית של קנדה על חופש הצבעה לחבריהם ואילו המפלגה הדמוקרטית החדשה ובלוק קבקואה שמרו על משמעת מפלגתית. דוגמה נוספת לעניין הייתה בהצעת חוק בהפרלמנט של הממלכה המאוחדת, הצעת החוק "סעיף 28 לחוק הממשל המקומי 1988" שבה התירה המפלגה השמרנית לחברי המפלגה להצביע על פי צו מצפונם.

## הערות שוליים

מצפון
מרגרטה, נסיכת שוודיה (1899–1977)

**מרגרטה, נסיכת שוודיה** (25 ביוני 1899 – 4 בינואר 1977) הייתה בת למשפחת המלוכה השוודית ולמשפחת המלוכה הדנית. היא הייתה אחותן הבכורה של מרתה, נסיכת הכתר של נורווגיה והמלכה אסטריד מבלגיה.

## ביוגרפיה
הנסיכה מרגרטה נולדה ב-25 ביוני 1899 במעון הקיץ של הוריה, וילה פארקודן, בג'ורגארדן שבסטוקהולם. בתם הבכורה של הנסיך קרל, דוכס וסטריטלנד ואשתו אינגבורג, נסיכת דנמרק.

ב-22 במאי 1919 מרגרטה התחתנה עם אקסל, נסיך דנמרק, קרוב משפחתה. הנישואין היו שידוך אהבה; אמה העירה כי בני הזוג היו כל כך מאוהבים שלא ניתן היה להשאירם לבד בחדר מרוהט. החתונה נחגגה בחגיגות גדולות בסטוקהולם.

לזוג נולדו שני בנים:
* הנסיך ג'ורג' ולדמר קרל אקסל מדנמרק (1920 – 1986) נישא לאן פנרית פנלה באווס-ליון, אחייניתה של אליזבת, המלכה האם (ליידי אליזבת באווס-ליון).
* הנסיך פלמינג ולדמר קרל אקסל (1922 – 2002) נישא לאליס רות נילסון.

היא הייתה דודה מצד האם של המלך האראלד החמישי, מלך נורווגיה, של המלכים בודואן ואלברט השני מבלגיה ודודה גדולה של פיליפ, מלך הבלגים ואנרי, הדוכס הגדול של לוקסמבורג.

## פעילויות
מרגרטה התאימה את עצמה היטב לדנמרק, בה ביקרה לעיתים קרובות בהזדמנויות משפחתיות במהלך חינוכה. היא חיה חיים פרטיים המוקדשים למשפחתה באחוזה ברנסטורפשוי בג'נטופטה ובאופן כללי נמנעה מפרסום, ושמרה על קשר הדוק עם יחסיה בחו"ל. היא התעניינה בנושאים חברתיים בשוודיה, והפכה לפטרונית של מספר ארגוני צדקה בדנמרק.

היא הייתה אורחת מובילה בחתונתם של הנסיכה אליזבת והנסיך פיליפ, דוכס אדינבורו, בשנת 1947.

לאחר מות אחותה המלכה אסטריד מבלגיה בשנת 1935, היא היוותה תמיכה גדולה בילדי אחותה בבלגיה. גם לאחר מות אחותה השנייה, נסיכת הכתר הנורווגית מרתה בשנת 1954, היא היוותה תמיכה גדולה בילדי אחותה בנורווגיה; היא הייתה הסנדקית של מרתה לואיז, נסיכת נורווגיה.

בן זוגה נפטר בשנת 1964. כאלמנה, היא חזרה לעיתים קרובות לשוודיה, שם הצטרפה לחברים אחרים בבית המלוכה השוודי בתפקידים ייצוגיים בטקסים רשמיים – ובראשם פרס נובל. למשפחתה, היא הייתה ידועה בחיבה בשם "טנטה טה" ("דודה טה").

היא מתה בקונגסטד, ליד פאקסה, דנמרק, ב-4 בינואר 1977.

## אילן יוחסין

## קישורים חיצוניים

* 

קטגוריה:נסיכות שוודיות
קטגוריה:בית ברנדוט
קטגוריה:נסיכות דניות
קטגוריה:נסיכות נורווגיות
קטגוריה:ילידות 1899
קטגוריה:נפטרות ב-1977
קטגוריה:שוודים שנפטרו ב-1977
מרגרטה, נסיכת שוודיה (נולדה ב-1934)

**מרגרטה דזירה ויקטוריה, נסיכת שוודיה** (בשוודית: **Margaretha Désirée Victoria Ambler**; נולדה ב-31 באוקטובר 1934) היא נסיכה שוודית, אחותו של קרל השישה עשר גוסטב, מלך שוודיה ובת דודתה הראשונה של מרגרטה השנייה, מלכת דנמרק.

## ביוגרפיה
### ילדות
מרגרטה נולדה ב-31 באוקטובר 1934 בארמון האגה בהאגה פארק, סטוקהולם, כבתם הבכורה של הנסיך גוסטב אדולף, דוכס וסטרבוטן ואשתו זיבילה, נסיכת סקסוניה-קובורג-גותה. היא הייתה נכדתו של גוסטב השישי אדולף, מלך שוודיה ואשתו המנוחה מרגרט, נסיכת קונוט ונכדתו של קרל אדוארד, דוכס סקסוניה-קובורג-גותה ואשתו ויקטוריה אדליידה, נסיכת שלזוויג-הולשטיין. היא נולדה בתקופת מלכותו של סבא רבא שלה, גוסטב החמישי, מלך שוודיה. בינואר 1947 נהרג אביה בהתרסקות מטוס.

אף על פי שהיא הילדה הבכורה, היא לא הייתה אמורה לרשת את כס המלוכה על פי החוקה השוודית באותה תקופה. היא התחנכה באופן פרטי בארמון האגה ולאחר מכן בבית הספר לייצור שמלות בסטוקהולם, מרתה סקולן (בית הספר מרתה).

### חיזור ונישואין
בשנות ה-50 ניהלה מרגרטה מערכת יחסים עם רובין דאגלס-הום, אריסטוקרט סקוטי ואחיינו של ראש ממשלת בריטניה לעתיד אלק דאגלס-הום. הוא בא לבקר אותה בשוודיה, אבל הם מעולם לא נישאו. היו ספקולציות בעיתונות שנבעו מכך שזיבילה אסרה על השידוך. המטפלת ואשת סודה של מרגרטה, אינגריד ביורנברג, מצהירה בזיכרונותיה כי הפרידה בין השניים נגרמה בשל חוסר הרצון של מרגרטה להיכנס לאירוסין עם דאגלס-הום.

את בעלה לעתיד, איש העסקים ג'ון אמבלר, המבוגר ממנה בעשר שנים, היא פגשה בארוחת ערב חגיגית בממלכה המאוחדת בשנת 1963 ואירוסיהם הוכרזו ב-28 בפברואר 1964. הם נישאו ב-30 ביוני 1964 בכנסיית גרדסלוזה באי אולנד. הנסיכה לבשה שמלת כלה מבית הספר לקוטור בסטוקהולם, שם הייתה בעבר סטודנטית, וכתר חתונה מסורתי מאולנד.

בני הזוג היו לזמן מה בווינסלו הול בבקינגהמשייר. הם התיישבו באחוזת צ'יפינגהרסט באוקספורדשייר. כתוצאה מנישואיה הבלתי שוויוניים, היא איבדה את התואר הוד מלכותה והמלך העניק לה את תואר האדיבות של הנסיכה מרגרטה, גברת אמבלר. על פי החוקה השוודית של אותה תקופה, כאישה, היא וצאצאיה לא היו זכאים לרשת את כס המלוכה.

אמבלר ובעלה נפרדו בשנת 1994, אך מעולם לא התגרשו. הוא נפטר ב-31 במאי 2008.

נישואי מרגרטה וג'ון אמבלר הולידו שלושה ילדים: סיבילה (נולדה ב־1965), אדוארד (נולד ב־1966) וג'יימס (נולד ב־1969). בתה נישאה לברון הנינג פון דינקלג' ונולדו לה שני ילדים, מתוכם מדלן שרלוט מרגרטה פון דינקלאג', בת הסנדקות של נסיכת הכתר ויקטוריה, אשר הייתה שושבינה בחתונתה.

### חיים מאוחרים יותר
מרגרטה סיירה ביוני 1960 עם בת דודתה הראשונה מרגרטה השנייה, מלכת דנמרק ואסטריד, נסיכת נורווגיה בארצות הברית לרגל הטיסה הטרנסאטלנטית הראשונה של סקנדינביה איירליינס. במהלך ביקורם, שלוש הנסיכות הסקנדינביות סיירו בדיסנילנד ובהוליווד וגם ביקרו בסרטי פרמאונט בלוס אנג'לס, שם פגשו את דין מרטין, ג'רי לואיס ואלביס פרסלי.

אמבלר מתגוררת ליד צ'יפינג נורטון, אוקספורדשייר, בבריטניה. מלבד השתתפותה באירועים משפחתיים ובאבני דרך, אין לה תפקיד או התחייבויות רשמיים כלשהם מטעם שוודיה או משפחת המלוכה.

## אילן יוחסין

## קישורים חיצוניים

קטגוריה:בית ברנדוט
קטגוריה:נסיכות שוודיות
קטגוריה:ילידות 1934
קטגוריה:שוודים שנולדו ב-1934
נוריס קוטון

**נוריס הנרי קוטון** (באנגלית: **Norris Henry Cotton**; 11 במאי 1900 – 24 בפברואר 1989) היה פוליטיקאי אמריקאי, שייצג במשך כ-28 שנים את מדינת ניו המפשייר בקונגרס של ארצות הברית, תחילה בבית הנבחרים (1947–1954) ולאחר מכן בסנאט (1947–1974 ושוב לחודשים אחדים ב-1975).

## ביוגרפיה
קוטון נולד בחווה חקלאית ששכנה בעיירה וורן שבניו המפשייר, והתחנך באקדמיית פיליפ אקסטר ובאוניברסיטת וסליאן בקונטיקט. הוא היה בנם של הנרי לאנג ואליזבת מוזס קוטון. בעת היותו סטודנט היה שליש בסנאט המדינתי של ניו המפשייר. בשנת 1923 החל את כהונתו בבית הנבחרים של ניו המפשייר, והיה לאחד מחברי בית המחוקקים המדינתי הצעירים בהיסטוריה של ניו המפשייר. אחרי לימודיו בבית הספר למשפטים של אוניברסיטת ג'ורג' וושינגטון, החל לעבוד כעורך דין בלבנון. ב-1943 שב לבית הנבחרים המדינתי בניו המפשייר, ובאותה השנה היה מנהיג סיעת הרוב ובשנים 1945–1947 היה יושב ראש בית הנבחרים.

בבחירות האמצע ב-1946 נבחר קוטון לראשונה אל בית הנבחרים של ארצות הברית מטעם מחוז הקונגרס השני של ניו המפשייר. הוא כיהן שם עד 1954, אז התמודדות בבחירות מיוחדות לסנאט של ארצות הברית כדי למלא את שארית כהונתו של הסנאטור צ'ארלס טובי, שנפטר בעודו מכהן. בנובמבר 1956 נבחר לתקופת כהונה מלאה בת שש שנים. קוטון הצביע בעד חוקי זכויות האזרח בשנים 1957, 1960 ו-1968, וכן בעד התיקון ה-24 לחוקת ארצות הברית, חוק זכויות ההצבעה מ-1965 ובעד אישור מינויו של ת'ורגוד מרשל לבית המשפט העליון של ארצות הברית. עם זאת, הוא התנגד לחוק זכויות האזרח של 1964 ולחוק ההגירה והאזרחות. הוא היה הסנאטור היחיד מניו אינגלנד שהתנגד לחקיקות אלה.

הוא היה מנהיג בולט בקרב הסיעה הרפובליקנית בסנאט, ולראיה עמד בראש הוועידה הרפובליקנית בשנים 1973–1975. בבחירות 1974 לא התמודד לתקופת כהונה נוספת. שלושה ימים טרם פגה כהונתו, התפטר קוטון כדי לאפשר למושל ניו המפשייר מלדרים תומסון למנות את לואיס ויימן למלא את מקומו. קוטון שב לגבעת הקפיטול באוגוסט 1975 לאחר שנדחו הבחירות לבחירת יורשו. אלה היו הבחירות הצמודות ביותר לסנאט בהיסטוריה של ארצות הברית, שעברו שתי ספירות של קולות הבוחרים ובעקבות זאת ויכוחים יצריים במליאת הסנאט, אשר אשר הסכימו שני המועמדים לצאת לבחירות ביניים. קוטון חזר לסנאט כמינוי זמני עד הבחירות המיוחדות בספטמבר 1975, שבניגוד לפעמים קודמות לא ערערו עליהן. אי לכך חזר קוטון ללבנון. במשך 43 שנה היה הסנאטור האחרון שחזר לסנאט באמצעות מינוי, עד אשר מינה מושל אריזונה דאג דוסי את ג'ון קייל למלא את מקומו של ג'ון מקיין ב-2018.

קוטון נפטר ב-24 בפברואר 1989 בלבנון והיה בן 88 במותו. הוא נטמן בבית העלמין סקול סטריט שבעיר.

## קישורים חיצוניים

* 

## הערות שוליים

קטגוריה:אמריקאים ילידי ניו המפשייר
קטגוריה:בוגרי אוניברסיטת וסליאן
קטגוריה:בוגרי בית הספר למשפטים באוניברסיטת ג'ורג' וושינגטון
קטגוריה:חברי האספה הכללית של ניו המפשייר
קטגוריה:עורכי דין אמריקאים במאה ה-20
קטגוריה:חברי בית הנבחרים של ארצות הברית מניו המפשייר
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הסנאט של ארצות הברית מניו המפשייר
קטגוריה:סנאטורים חברי המפלגה הרפובליקנית
קטגוריה:חברי הסנאט של ארצות הברית שמונו לתפקידם
קטגוריה:אמריקאים שנולדו ב-1900
קטגוריה:אמריקאים שנפטרו ב-1989
ג'יי הרננדז

**חבייר מנואל הרננדז ג'וניור** (בספרדית: **Javier Manuel Hernandez Jr.**; נולד ב-20 בפברואר 1978) הוא שחקן ודוגמן אמריקאי. הוא מגלם את תומאס מגנום ברימייק של רשת CBS "מגנום, בלש פרטי".

## ראשית חייו
הרננדז נולד במונטבלו, קליפורניה, בנם של איזיס (מלדונדו), מזכירה ורואת חשבון, וחאבייר  הרננדז, מכונאי, שניהם דור שלישי למקסיקנים-אמריקאים. יש לו אחות צעירה, אמיליה, ושני אחים גדולים, מייקל וגבריאל. הוא למד במכון הטכני של דון בוסקו ברוזמיד, קליפורניה, אך עבר לבית הספר התיכון שור במונטבלו בשנתו האחרונה. בעת שנסע במעלית בגובה רב בלוס אנג'לס, פנה אל הרננדז מנהל הכישרונות האוורד טינר שאמר לו שיש לו כל מה שנדרש כדי להצליח בהוליווד. הוא רשם את  הרננדז לבית הספר למשחק ושלח את תמונותיו לסוכני הליהוק.

## קריירה
בין השנים 1998–2000 גילם הרננדז את אנטוניו לופז בסדרת הטלוויזיה "Hang Time". הרננדז זכה להצלחה בתפקידו לצד קירסטן דנסט בסרט הקולנוע "את מטורפת, אתה חתיך". מאז הוא הופיע בכמה סרטי קולנוע, כולל את התפקידים הראשיים בסרט "דרכו של קרליטו: עלייה לשלטון", סרט האימה "הוסטל" משנת 2005 ובסרט "מגדלי התאומים". הרננדז הופיע בסרט האקשן/פשע "טייקרס", אשר הוקרן לראשונה באוגוסט 2010.

הרננדז הופיע בסרט ההמשך "דרכו של קרליטו" בשנת 2005 בתפקיד קרליטו בריגאנטה, התפקיד ששיחק  אל פצ'ינו בסרט המקורי משנת 1993 "דרכו של קרליטו".

הרננדז גילם את פקסטון בסרט "הוסטל" של איליי רות' משנת 2005 ובסרט ההמשך שלו משנת 2007, "הוסטל: חלק 2".

בשנת 2015 הוא הופיע בסרט "מקס" כסמל בצבא ארצות הברית שהוקצה לו כלב הצלה בשם מקס, אשר היה בטראומה ממותו של המטפל הקודם שלו.

בשנת 2016 שיחק בתפקיד ג'סי הארקנס בסרט הקומדיה "אמהות רעות", ובסרט גיבורי-על, "יחידת המתאבדים".

ב־20 בפברואר 2018 דיווחו כלי חדשות כי  הרננדז לוהק לתפקיד תומאס מגנום בסדרת הדרמה של CBS, "מגנום, בלש פרטי". הסדרה הוקרנה בבכורה ב־24 בספטמבר 2018.

## חיים אישיים
בשנת 2006 נישא הרננדז לשחקנית דניאלה דויטשר. השניים הכירו כאשר הרננדז היה בן ארבע עשרה ודניאלה הייתה בת 17.

## פילמוגרפיה

### קולנוע

### טלוויזיה

## קישורים חיצוניים

## הערות שוליים

קטגוריה:שחקני קולנוע וטלוויזיה אמריקאים
קטגוריה:מדבבים אמריקאים
קטגוריה:דוגמנים אמריקאים
קטגוריה:אמריקאים ממוצא מקסיקני
קטגוריה:אמריקאים שנולדו ב-1978
יוסון אן

**יוסון אן** (בסינית: **安柚鑫**; נולד ב-23 ביוני 1992) הוא שחקן וקולנוען מקאני-ניו זילנדי.

## ביוגרפיה
אן נולד וגדל במקאו ברפובליקה העממית של סין. הוא למד בבית ספר בינלאומי שם ובין היתר למד אנגלית. כשהיה בן 7 עבר עם משפחתו לאוקלנד, ניו זילנד. יש לו שלוש אחיות צעירות, אחת מהן נולדה באוקלנד כשהיה בן 13. הוא מדבר קנטונזית ומנדרינית, אך אינו יודע לכתוב סינית. הייתה לו חברה לשעבר מטייוואן שליטשה את המנדרינית שלו, מה שעזר לו לקבל הצעות משחק.

אן למד במכללת סנט קנטיגרן (אנ'), בית ספר תיכון פרסביטריאני-פרטי לחינוך משותף בצדה המזרחי של אוקלנד, ניו זילנד, שם למד במגמת מוזיקה והשתתף בהפקות רבות של בית הספר.

## קריירה
הוא החל לשחק בשנת 2012 בתפקידים קטנים לפני שקיבל את תפקיד הפריצה הגדולה הראשונה שלו בסרט דובר הסינית "Ghost Bride". בסופו של דבר הוא החליט לעבור לאוסטרליה כדי לחפש הזדמנויות משחק נוספות. 

בשנת 2018, אן לוהק לתפקיד בסדרת הטלוויזיה "Dead Lucky" לצד רייצ'ל גריפית'ס. בשנת 2020, הוא עשה את הקפיצה לקולנוע האמריקאי עם העיבוד הקולנועי של וולט דיסני "מולאן", לצד, זאנה טאנג.

## חיים אישיים
לאן יש חגורה שחורה בקראטה, והוא מתרגל גם קיקבוקס, נינג'וטסו, הרמת כוח והרמת משקולות אולימפיות.

## פילמוגרפיה

### קולנוע

### טלוויזיה

### תיאטרון

## קישורים חיצוניים

## הערות שוליים

קטגוריה:שחקני קולנוע וטלוויזיה ניו זילנדים
קטגוריה:מהגרים לניו זילנד
קטגוריה:ניו זילנדים שנולדו ב-1992
ISO/IEC/IEEE 29119

**ISO/IEC/IEEE 29119** "הנדסת תוכנה ומערכות - בדיקת תוכנה" היא סדרה של חמישה תקנים בינלאומיים לבדיקות תוכנה. התקן פותח לראשונה בשנת 2007 ויצא בשנת 2013, והתקן "מגדיר אוצר מילים, תהליכים, תיעוד, טכניקות ומודל הערכת תהליכים לבדיקה שניתן להשתמש בהם בכל מחזור החיים של פיתוח תוכנה."

## היסטוריה וגרסאות
פיתוח מערך תקני בדיקות תוכנה ISO/IEC/IEEE 29119 החל במאי 2007, בהתבסס על תקנים קיימים כגון IEEE 829 (תיעוד בדיקות) ו-IEEE 1008 (בדיקות יחידה); והתקנים BS-7925-1 ו-2 של קבוצת BSI.

בתחילה לא הייתה לארגון התקינה הבינלאומי (ISO) קבוצת עבודה עם ניסיון משמעותי בבדיקות תוכנה, ולכן ה-ISO יצר את WG26, אשר עד שנת 2011 ייצגה למעלה מ-20 מדינות שונות. בתחילה פותחו ארבעה חלקים לתקן: מושגים והגדרות (1), תהליכי בדיקה (2), תיעוד בדיקות (3) טכניקות בדיקה (4). חלק חמישי הנוגע להערכת תהליכים נחשב לתוספת, ובסופו של דבר הפך ל-ISO/IEC 33063: 2015, שקשור לתהליכי הבדיקה של 29119-2. החלק החמישי בפועל של 29119 פורסם בנובמבר 2016 ונוגע למושג בדיקה מונחית מילות מפתח.

חמשת הרכיבים של סדרת התקנים הם:
* ISO / IEC / IEEE 29119-5: 2016, חלק 5: בדיקות מונחות מילות מפתח, פורסם בנובמבר 2016
* ISO / IEC / IEEE 29119-4: 2015, חלק 4: טכניקות בדיקה, פורסם בדצמבר 2015
* ISO / IEC / IEEE 29119-3: 2013, חלק 3: תיעוד בדיקות, פורסם בספטמבר 2013
* ISO / IEC / IEEE 29119-2: 2013, חלק 2: תהליכי בדיקה, פורסם בספטמבר 2013
* ISO / IEC / IEEE 29119-1: 2013, חלק 1: מושגים והגדרות, פורסם בספטמבר 2013

## הערות שוליים

קטגוריה:תקני IEEE
קטגוריה:תקני ISO/IEC
קטגוריה:בדיקות תוכנה
ISO/IEC 27005

**ISO/IEC 27005** היא קבוצת תקנים של ארגון התקינה הבינלאומי (ISO) והנציבות הבינלאומית לאלקטרוטכניקה (IEC) המספקת הנחיות וטכניקות לניהול סיכוני אבטחת מידע. ISO/IEC 27005 נועד לסייע ביישום אבטחת מידע, בהתבסס על גישה לניהול סיכונים.

ISO/IEC 27005 הוא חלק ממערך תקנים גדול יותר במערכת ניהול אבטחת מידע (ISMS), סדרת ISO/IEC 27000.

במשפחת התקנים ISO/IEC 27000 הוא מופיע בתור ISO/IEC 27005 – ניהול סיכוני אבטחת מידע. תקני ISO/IEC 27001 ו-ISO/IEC 27002 משמשים כבסיס להבנה מלאה של ISO/IEC 27005.

המהדורה השלישית של ISO/IEC 27005 פורסמה בשנת 2018 והמהדורה הרביעית פורסמה. 

המהדורה החמישית נקראת ISO/IEC 27005:2022. היא פורסמה באוקטובר 2022.

## סקירה כללית
ISO/IEC 27005 הוא תקן שאינו מציין או ממליץ על שיטות ספציפיות לניהול סיכונים. הוא מכיל תהליך יציב המורכב מרצף פעילויות מובנה. חלק מהפעילויות המובנות הללו כוללות:
* קביעת הקשר לניהול סיכונים
* הערכת מידע רלוונטי כמותית או איכותית
* טיפול בכל הסיכונים כראוי
* עדכון בעלי העניין לאורך כל התהליך
* אספקת מוצרים ושירותים בצורה מסודרת ועקבית
* מעקב ובדיקת: סיכונים, טיפול באי וודאויות, מחויבויות וקריטריונים; תגובה מתאימה לשינויים משמעותיים.
* אפשור סחר תוך עמידה בתקנות ובחקיקה מקומית.

## מטרות
מטרת התקן העיקרית היא לשפר את תהליך ניהול סיכוני אבטחת המידע (ISMS) בחברה או הארגון. נוסף על כך, הוא מרמז על מתודולוגיה ספציפית לכל בעיה באבטחת מידע. תקן ISO/IEC 27005 חל בעיקר על חברות, אם כי הוא שימושי לכל סוג של ארגון שרוצה לשפר את מערכת ניהול אבטחת המידע שלו (ISMS). חברות וארגונים עם בעיות ISMS עשויים להתמקד בגורמים בודדים, כגון היקף ה-ISMS בפועל או המגזר המסחרי של התעשייה עצמה, במקום ליישם את כל המתודולוגיה של התקן.

## ראו גם
* ISO 31000
* ISO/IEC 23894

## הערות שוליים

קטגוריה:תקני ISO/IEC
קטגוריה:תקנים באבטחת מידע
ג'וזף קאואן

[שמאל|ממוזער|ועד הצירים בחזית רכבת בלוד, בדרך ליפו ולתל אביב, 4 באפריל 1918. משמאל: קפטן אריק וולי, אדם לא מזוהה, [זאב גלוסקין, מרדכי הכהן, לאון סימון, סילביין לוי, ישראל זיו, ג'וזף קאואן, חיים ויצמן, ויליאם אורמסבי-גור. על הרכבת: דוד אדר, וולטר מאייר, אהרן אהרנסון, ז'יל רוזנהק.]]
**ג'וזף קאואן** (באנגלית: **Joseph Cowen**; 1868 – 26 במאי 1932) היה איש עסקים ופעיל ציוני-בריטי, מייסד הפדרציה הציונית הבריטית (ארגון הגג של התנועה הציונית בבריטניה) ב-1899 ונשיאה.

## קורות חיים
לאחר שהשתתף ב-1897 בקונגרס הציוני הראשון בההשפעת קרוב משפחתו ישראל זנגוויל, היה קאואן לאחד מיועציו של בנימין זאב הרצל באנגליה, יחד עם זנגוויל ולאופולד גרינברג. הוא היה חבר במשלחתו של הרצל בשנת 1902 לקושטא, למשא ומתן עם הסולטאן עבדול חמיד השני, לקבלת צ'ארטר להתיישבות יהודית בארץ ישראל. לאחר כישלון שליחות זו, היה קאואן שותף גם בהכנות לתוכנית אל עריש יחד עם גרינברג, זנגוויל, מאקס נורדאו ואלכסנדר מרמורק.

ב-1902 היה קאואן ממקימי אוצר התיישבות היהודים והחברה הבת בנק אנגלו-פלשתינה וחבר בדירקטוריון הבנק. החל מ-1919 ועד מותו היה יושב ראש הדירקטוריון.

קאואן סייע לזאב ז'בוטינסקי ודוד אידר (שהיה גיסו של קאואן) בהקמת הגדוד העברי, בין השאר באמצעות מימון העיתון אונזער טריבונע שנוסד ב-1916 כשייעודו הראשוני היה לקדם מטרה זו.

קאואן היה בין אנשי צוותו של חיים ויצמן שעסקו בהכנת הקרקע להצהרת בלפור (1917).

היה חבר בוועד הצירים שהגיע מטעם ההסתדרות הציונית לארץ ישראל באפריל 1918.

בין השנים 1921–1922 היה חבר ההנהלה הציונית ויושב ראש קרן היסוד בבריטניה.

שהה בארץ ישראל במסגרת המכביה הראשונה ב-1932. ימים ספורים לאחר חזרתו לאנגליה נפטר בגיל 64.

## יחסיו האישיים של הרצל עם קאואן
[ממוזער|חופשה ב[אלטאאוזה אוסטריה ב-1902, מימין לשמאל: בשורה האחורית עומד מקס עמנואל מנדלשטם; בשורה האמצעית יושבות: רעיית דוד וולפסון, גברת מנדלשטם, גברת קאואן, ז'אנטה הרצל (בבגדי אבל לאחר פטירת בעלה), ג'ולי הרצל; בשורה הקדמית יושבים על הקרקע: ג'וזף קאואן, בנימין זאב הרצל.]]
הרצל יצק בספרו אלטנוילנד את דמותו הבדיונית של "ג'ו לוי", המארגן המוכשר של בנין הארץ, על פי תבנית ידידו קאואן.

בצוואתו מינה הרצל את ג'וזף קאואן לאפוטרופוס של בנו, האנס הרצל, וציווה לשולחו לאנגליה לשם חינוכו בפנימיה יהודית דתית. לאחר מותו של הרצל ב-1904 מילא קאואן אחר רצונו האחרון של ידידו, אולם האנס היה בן 13 במות אביו, נער רגיש ופגיע, ואילו קאואן חשוך הילדים והמסוכסך עם אשתו לא היה מסוגל לספק לנער בית חם או תמיכה רגשית הולמת. דוד וולפסון הוא שהיה משענתו הרגשית של האנס בנעוריו באנגליה. האנס לא התערה חברתית בין תלמידי "קליפטון קולג'" וסבל שם מהתעללויות, עם זאת סיים את לימודיו בהצטיינות והתקבל לאוניברסיטת קיימברידג'.

## קישורים חיצוניים

* ; ; 
* ג'וזף קאואן, באתר encyclopedia.com
* זאב ז'בוטינסקי, **ג'ו**, מאמר הספד, בתוך: יוסף נדבה (עורך), **הרוויזיוניזם הציוני לקראת מיפנה**, קובץ מאמרים ב"ראזסוויט" לשנים 1932–1934, הוצאת מכון ז'בוטינסקי בישראל, 1986, עמ' 73–74. 
* 
* שמואל כץ, "ז'בוטינסקי, הגדוד העברי וראשית ההגנה", עמ' 497, 501]
*  - בכתבה גם מוזכר כמקור ספרו של יוסף נדבה "נגוהות מן העבר".
* קאואן באתר "הבנק", תולדות "אוצר התיישבות היהודים".
* 
* 
* 

## הערות שוליים

קטגוריה:פעילים ציונים בבריטניה
קטגוריה:משתתפי הקונגרס הציוני העולמי הראשון
קטגוריה:ראשוני הציונות
קטגוריה:ציונים ילידי המאה ה-19
קטגוריה:סגל אונזער טריבונע
קטגוריה:בריטים שנולדו ב-1868
קטגוריה:בריטים שנפטרו ב-1932
סקר עמיתים

**סקר עמיתים** (**peer review**) ולפעמים **סקר עמיתים טכני** (**technical peer review**) או **סקר עמיתים הנדסי** (**engineering peer review**) הוא מונח בהנדסה, המתאר סקירה הנדסית של מוצר כלשהו בפני עמיתים למטרת טיוב. סקר עמיתים הוא תהליך סקירה מוגדר היטב לאיתור ותיקון ליקויים, הנערך על ידי צוות עמיתים עם תפקידים מוגדרים. סקר עמיתים מבוצע על ידי עמיתים המייצגים אזורים במחזור החיים ההנדסי המושפעים מהתוצר הנבדק (מוגבל לרוב לכ-6 אנשים או פחות). סקר עמיתים טכני נערך בשלבי תכן או פיתוח על מוצרים שהושלמו או חלקים מוגמרים של מוצרים.

## סקירה כללית
מטרתם של סקרי עמיתים היא להסיר פגמים מוקדם ככל האפשר בתהליך הפיתוח. על ידי הסרת ליקויים במקורם (למשל דרישות ומסמכי תכנון, תוכניות ונוהלי בדיקה, קוד תוכנה וכו'), סקרי עמיתים מונעים התפשטות פגמים במספר שלבים ומוצרי עבודה, ומפחיתים את כמות התיקונים הכללית הדרושה בפרויקטים.

בנוסף, יעילות צוות משופרת היא תופעת צדדית נגררת של סקרי עמיתים טכניים (למשל, על ידי שיפור תקשורת הצוות, שילוב נקודות המבט של תחומי התמחות הנדסיים שונים, והכשרת חברי הפרויקט בנוגע לשיטות פיתוח אפקטיביות).

ב-CMMI, סקרי עמיתים משמשים כאמצעי עיקרי לאימות בתחום תהליך האימות וכשיטת הערכה אובייקטיבית באזור תהליך הבטחת איכות תהליכים. ניתן לדווח על תוצאות סקרי עמיתים בסקירות אבני דרך.

## תפקידי המשתתפים

; מנחה (Moderator)

אחראי על ביצוע תהליך סקר העמיתים ואיסוף נתוני בדיקה. ממלא תפקיד מפתח בכל שלבי התהליך לבדיקת עמיתים טכנית למעט עיבוד חוזר. נדרש לבצע מספר תפקידים במהלך סקר עמיתים טכני בנוסף למשימות המפקח.

; מפקח (Inspector)

אחראי על מציאת ליקויים במוצר העבודה מנקודת מבט כללית, וכן על ליקויים המשפיעים על תחום התמחותו.

; מחבר (Author)

מספק מידע על המוצר הנסקר בכל שלבי התהליך. אחראי גם על תיקון כל הליקויים הגדולים וכל ליקויים קלים וטריוויאליים. ממלא תפקידים של מפקח.

; קורא (Reader)

מנחה צוות בתוצר במהלך הפגישה הטכנית לסקר עמיתים. קורא או מנסח מחדש את התוצר בפירוט. ממלא תפקידים של מפקח בנוסף לתפקיד הקורא.

; מתעד (Recorder)

רושם במדויק כל פגם שנמצא במהלך פגישת הבדיקה ברשימת פגמי הבדיקה. ממלא תפקידים של מפקח בנוסף לתפקיד המתעד.

## מעורבות הנהלה
נציגי ההנהלה בדרך כלל אינם מעורבים בביצוע סקר עמיתים. זה נכון במיוחד לגבי מנהלי קו של הכותב או משתתפים אחרים בביקורת. מדיניות של השארת ההנהלה מחוץ לסקר עמיתים מעודדת את צוות סקר העמיתים להתרכז במוצר הנבדק ולא באנשים או באישים המעורבים.

## הוראות מפורטות
להוראות מפורטות לביצוע סקר עמיתים טכני, ראו מדריך הנדסת מערכות של נאס"א, נספח N.

## הערות שוליים

קטגוריה:הנדסת מערכות
קטגוריה:דפים עם תרגומים שלא נסקרו
קטגוריה:מושגים בהנדסה
נופר אדריכלים

**נופר אדריכלים** הוא משרד אדריכלים ישראלי, המתמחה בתכנון מבני ציבור וחינוך.

## אודות המשרד
המשרד, השוכן בתל אביב, הוקם על ידי אדריכל דוד נופר.

תחומי הפעילות של המשרד כוללים מוסדות אוניברסיטאיים, ובעיקר אגף משפט ומקרקעין באוניברסיטת בר-אילן, המכללה האקדמית אשקלון, המכללה האקדמית אחווה ומבנים נוספים במכללות רבות אחרות, מעל 200 מוסדות חינוך ועיקרם בתי-ספר חדשניים. בתחום האמנות והתרבות; מוזיאון יעקב אגם, קונסרבטוריון רעננה, היכלי תרבות: אורנית, שדרות, ספריות, תפוחי פיס ומרכזי ספורט רבים. עיקר העבודות זכו בתחרות תכנון אדריכליות למוזמנים. תערוכות והרצאות רבות בוועידת אדריכלים, תוכניות טלוויזיה "מעצבים תרבות", ותוכנית עיצוב בערוץ 12.

## פרויקטים נבחרים
* מוזיאון יעקב אגם, ראשון לציון
*קונסרבטוריונים: רעננה, יבנה
*מרכז רון ורדי, ראשון לציון
* מרכז שוורץ רייסמן לחינוך מדעי, ראשון לציון
* בתי ספר: כרמי יוסף, כפר גנים, פתח תקווה, נתיבות, להבים, חולון, מודיעין-מכבים-רעות
* המכללה האקדמית אשקלון, 8 מבני פקולטות, מרכז קונגרסים, אודיטוריום, ספריה מרכזית ומעונות
* המכללה האקדמית אחווה, בינוי רב תכליתי, בניין למדעים
* המכללה האקדמית רמת גן, אודיטוריום, ספריה, כיתות לימוד ומשרדים
* המכללה האקדמית לחינוך חמדת הדרום, אודיטוריום, ספריה מרכזית ובנייני כיתות והנהלה
* אוניברסיטת בר-אילן, הפקולטה למשפטים, בית בגין והמחלקה לפסיכולוגיה
* המכללה למינהל ראשון לציון, בית הספר לתקשורת, אודיטוריום וספריה מרכזית
* קמפוס נווה דקלים, אשדוד
* מלונות: ניר עציון, כינר, טבריה
* מרכז מנהיגות ע"ש יצחק נבון, יער ציפורי (פרויקט עתידי)

## קישורים חיצוניים

* 

## הערות שוליים

קטגוריה:משרדי אדריכלות בישראל
בוב לאטה

**רוברט אדוארד לאטה** (באנגלית: **Robert Edward Latta**; נולד ב-18 באפריל 1956) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס החמישי של מדינת אוהיו. לאטה, חבר המפלגה הרפובליקנית, מייצג רבים מפרווריה של העיר טולידו.

## ביוגרפיה
לאטה נולד בעיר בלאפטון  שבאוהיו. ב-1978 קיבל תואר ראשון מאוניברסיטת בולינג גרין סטייט ובשנת 1981 השלים באוניברסיטת טולידו לימודי תואר שני במשפטים. ב-1995 התקבל לאחוות אומיקרון דלתא קפא. אביו, דל לאטה, ייצג בבית הנבחרים של ארצות הברית את מחוז הקונגרס החמישי של אוהיו בשנים 1959–1989 ואף היה חבר המיעוט הבכיר בוועדת התקציב של בית הנבחרים מ-1975 ועד פרישתו מהחיים הפוליטיים. לאטה עבד כעורך דין פרטי בטרם נכנס לפוליטיקה של ארצות הברית. ב-1988 התמודד בבחירות מקדימות שהתקיימו במפלגה הרפובליקנית לייצוג מחוז הקונגרס החמישי (אותו ייצג אביו), אך הפסיד בפער זעום בן 27 קולות לפול גילמור, שהמשיך לנצח בבחירות הכלליות.

לאטה שימש כראש מחוז ווד בין השנים 1991–1996. לאחר מכן ייצג את מחוז הבחירה השני בסנאט המדינתי של אוהיו בשנים 1997–2001, ואחר כך היה חבר בית הנבחרים של אוהיו מ-2001 עד 2007. לאחר מותו הפתאומי של פול גילמור בספטמבר 2007, התמודד לאטה בשנית לבית הנבחרים במחוז הקונגרס החמישי. בבחירות המקדימות גבר על יריביו בתוך המפלגה הרפובליקנית, ובבחירות המיוחדות עצמן ניצח את רובין וייראוץ' (Weirauch), מועמד המפלגה הדמוקרטית, ביחס של 57% מול 43%. ב-11 בדצמבר 2007 לאטה הושבע לתפקידו בבית הנבחרים.

ב-22 ביולי 2014 הציג לאטה הצעת חוק שהנחתה את ועדת התקשורת הפדרלית לאפשר ליצרני מכשירים אלקטרוניים בעלי מסך מגע להציג דיגיטלית מידע הנדרש להצגה בידי הוועדה על גבי המסך ולא על גבי תווית המודבקת למכשיר.

בדצמבר 2020 נמנה לאטה בין 126 חברי בית הנבחרים מהמפלגה הרפובליקנית שחתמו על מכתב ידידי בית המשפט לשם הבעת תמיכה בתיק "טקסס נגד פנסילבניה", תובענה ייצוגית שהוגשה לבית המשפט העליון של ארצות הברית בניסיון לערער על תוצאות הבחירות לנשיאות ארצות הברית 2020 במספר מדינות מתנדנדות, בהן ג'ו ביידן ניצח את הנשיא המכהן דונלד טראמפ. בית המשפט העליון מיאן לדון בתיק על סמך שלטקסס אין זכות עמידה לערער על תוצאות בחירות במדינה אחרת, על סמך פרק 3 לחוקת ארצות הברית.

בשנת 2021 יזם לאטה חקיקה האוסרת על עיריות לבנות רשתות פס-רחב משלהן.

## קישורים חיצוניים

* 

* 

## הערות שוליים

קטגוריה:אמריקאים ילידי אוהיו
קטגוריה:עורכי דין אמריקאים
קטגוריה:חברי האספה הכללית של אוהיו
קטגוריה:חברי בית הנבחרים של ארצות הברית מאוהיו
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הקונגרס ה-112 של ארצות הברית
קטגוריה:חברי הקונגרס ה-113 של ארצות הברית
קטגוריה:חברי הקונגרס ה-114 של ארצות הברית
קטגוריה:חברי הקונגרס ה-115 של ארצות הברית
קטגוריה:חברי הקונגרס ה-116 של ארצות הברית
קטגוריה:חברי הקונגרס ה-117 של ארצות הברית
קטגוריה:חברי הקונגרס ה-118 של ארצות הברית
קטגוריה:חברי הקונגרס ה-119 של ארצות הברית
קטגוריה:בוגרי אוניברסיטת המדינה של באולינג גרין
קטגוריה:בוגרי אוניברסיטת טולדו
קטגוריה:אמריקאים שנולדו ב-1956
אוהד חזקי

טקסט=אוהד חזקי|ממוזער|אוהד חזקי, צולם על ידי עמרי שפירא 
**אוהד חזקי** (נולד ב-25 בפברואר 1985) הוא פעיל חברתי ישראלי ובעברו כיהן כמנכ"ל האגודה למען הלהט"ב בישראל. במהלך כהונתו, היה גורם מפתח במאבקים המרכזיים של הקהילה הגאה.

## ביוגרפיה
חזקי נולד ברמת גן, ולמד במגמת התיאטרון בבית הספר התיכון בליך. עם שחרורו מהצבא החל לעבוד בתנועת הצופים במגוון תפקידי ניהול ופיתוח במשך כ-8 שנים. במהלך עבודתו בצופים סיים תואר ראשון באוניברסיטת תל אביב במדעי המדינה ובהיבטים התפתחותיים בחינוך והתנדב כשנתיים בארגון פעמונים.

### פעילות ציבורית
[ממוזער|250x250 פיקסלים|ממובילי [מחאת הלהט"ב (2018)|מחאת הלהט"ב על הבמה המרכזית בכיכר רבין. בתמונה: אוהד חזקי (מנכ״ל האגודה), חן אריאלי (יו״ר האגודה), ירדן בריקמן (מנהל מחלקת דיגיטל באגודה), רן שלהבי (סמנכ״ל האגודה), רוני בלינקי (סמנכ״לית האגודה)]]
חזקי כיהן כמנכ"ל האגודה למען הלהט"ב. חזקי היה גורם מפתח במאבקים המרכזיים של הקהילה הגאה בשנים האחרונות. במהלך כהונתו באגודה למען הלהט"ב, התבסס הארגון והפסיק להיות ארגון גרעוני ושילש את תקציבו. בנוסף, הוא הקים את קואליציית ארגוני הקהילה הגאה המונה 17 ארגונים, שהייתה גורם משמעותי במהלכים מרכזיים של המאבק הלהט"בי.

חזקי היה ממארגני מחאת מטוס הגאווה ב-2016 לתקצוב הקהילה הגאה, שבמסגרתה הושג תקציב של כ-10 מיליון ש"ח למטרות הקהילה. הוא היה ממארגני מחאת האימוץ ב-2017, שכללה את ההפגנה הכי גדולה עד אז של הקהילה הגאה, היה גורם מפתח במחאת השיוון ב-2018, בהכרזת יום השביתה האזרחי והיה שותף מרכזי בכתיבת מסמך דרישות הקהילה הגאה. אוהד היה מההוגים של מצע הגאווה ומתפיסת המאבק המוניציפלית של הקהילה הגאה, שבאה לידי ביטוי באירועי גאווה ב-55 ערים בישראל ב-2019. אוהד יזם וניהל את קמפיין החוצות "משפחה ישראלית גאה" ביום המשפחה 2020.

ב-2018 אוהד היה שותף ויזם את מחקר המיפוי הראשון מסוגו על ארגוני הקהילה הגאה, ביוזמה משותפת של ארגוני קהילת הלהט"ב ושל מכון אלכא למנהיגות וממשל - ג'וינט ישראל. מטרת המחקר הייתה למפות את שדה הלהט"ב בישראל ובעיקר את הארגונים המעניקים שירותים לקהילה ופועלים למענה. מחקר זה היווה בסיס לתקצוב פרויקטים משותפים וחיזוק התשתיות של המאבק הגאה בישראל.

## קישורים חיצוניים
* 
* 

## הערות שוליים

קטגוריה:פעילים למען זכויות להט"ב בישראל
קטגוריה:פעילים חברתיים ישראלים
קטגוריה:להט"בים ישראלים
קטגוריה:בוגרי תיכון בליך
קטגוריה:בוגרי אוניברסיטת תל אביב
קטגוריה:ישראלים שנולדו ב-1985
ימנה

**יִמְנָה** הוא דמות מקראית, בנו הבכור של אשר ונכדם של יעקב ושל זלפה שפחת לאה. לימנה היו שלושה אחים: ישוה, ישוי ובריעה, ואחות אחת: שרח. למשפחתו של ימנה קראו משפחת הימנה.

יכול להיות שפירוש השם ימנה מגיע מהשורש מנה, ופירושו האל נתן לי את מנת חלקי, או בקשת לאל שייתן לתינוק את הראוי לו.

## במדרשים ובחז"ל
בדעת מקרא נאמר, נוסף על פירוש שמו, גם רמז לכך שהאל בפירוש שמו של ימנה הוא ה', שהאות הראשונה והאות האחרונה של ימנה מרכיבים את אחד משמותיו של ה'.

בספר הישר מסופר שאמו של ימנה נקראה הדורה, בתו של אבימאל בן עבר בן שם, והיא הייתה אשתו של אשר.

יש מדרש האומר שימנה נקרא בשם זה משום שהיה בכורו של אשר, ומיומנת עליו ברכתו, כלומר שהוא יקבל את רוב הברכה של יעקב לאשר עקב היותו בכורו.

## הערות שוליים

קטגוריה:יורדי מצרים
קטגוריה:שבט אשר
ישוה

**יִשְׁוָה** הוא דמות מקראית, בנו השני של אשר ונכדם של יעקב ושל זלפה שפחת לאה. לישוה היו שלושה אחים: ימנה, ישוי ובריעה, ואחות אחת: שרח.

## שמו
על פי מחקר המקרא ישוה וישוי הם אותם אנשים, אך נתבלבל שמו של ישוה. דעה זאת מבוססת על כך ששני הבנים מופיעים בסמיכות, ושבספר במדבר לא נכתב על משפחתו של ישוה אלא רק על זו של ישוי. אם נקבל דעה זו יש לגרוס ב את הנוסח השומרוני: "לישוה משפחת הישוי" במקום "לישוי משפחת הישוי" שבנוסח המסורה. ישראל ייבין, בהנחתו כי בפרק זמן מסוים ישב שבט אשר בארץ אפרים, מזהה את שמותיהם של כמה מבני אשר עם מקומות שבתחום נחלת אפרים. הוא מציע לזהות את ישוה עם ח'רבת אשוא.

יש שהציעו שפירוש השם הוא איש ה', כמו השם אישי, או בקיצור ישי, וכך גם אחיו ישוי, והיו שהציעו שהשם ישוה מגיע מהשורש שוה, במשמעות ראוי או יאה. החוקר ג. ריקמנס סובר שהשם מגיע מערבית, ופירושו שכן או התגורר.

## במדרשים ובחז"ל
יש מדרש האומר, שישוה וישוי נקראו בשם זה משום שדעתן נוחה עם אחיהם ומשווין דעתן עמהם.

במדרש המובא בספר הישר מסופר שאמו של ישוה נקראה הדורה, בתו של אבימאל בן עבר בן שם.

## הערות שוליים

קטגוריה:יורדי מצרים
קטגוריה:שבט אשר
ישוי

**יִשְׁוִי** הוא דמות מקראית, בנו השלישי של אשר ונכדם של יעקב ושל זלפה שפחת לאה. לישוי היו שלושה אחים: ימנה, ישוה ובריעה, ואחות אחת: שרח. למשפחתו של ישוי קראו משפחת הישוי.

## שמו
ככל הנראה, ישוה וישוי הם אותם אנשים, אך נתבלבל שמו של ישוה. דעה זאת מבוססת על כך, ששני הבנים מופיעים בסמיכות ושבספר במדבר לא נכתב על משפחתו של ישוה אלא רק על זו של ישוי.

ככל הנראה, פירוש השם הוא איש ה', כמו השם אישי, או בקיצור ישי, וכך גם אחיו ישוה.

יכול להיות שהשם ישוה מגיע מהשורש שוה, במשמעות ראוי או יאה. לעומת זאת, החוקר ג. ריקמנס סובר שהשם מגיע מערבית, ופירושו שכן או התגורר.

## במדרשים ובחז"ל
יש מדרש האומר, שישוה וישוי נקראו בשם זה משום שדעתן נוחה עם אחיהם ומשווין דעתן עמהם.

בספר הישר מסופר שאמו של ישוי נקראה הדורה, בתו של אבימאל בן עבר בן שם, והיא הייתה אשתו של אשר.

## הערות שוליים

קטגוריה:יורדי מצרים
קטגוריה:שבט אשר
רנדי מריל

**רנדי מריל** (בעברית: **Randy Merrill**) הוא מהנדס מאסטרינג, שעבד עם אמנים בינלאומיים רבים, ביניהם: טיילור סוויפט, ליידי גאגא, קייטי פרי, מארון 5, הארי סטיילס, ואן דיירקשן, אדל, אימאג'ין דראגונז, בק, ליאם גלאגר, האחים ג'ונאס, מיוז, BTS, קייג' דה אלפנט, מארן מוריס, אריאנה גרנדה, ממפורד אנד סאנז, פול מקרטני, טרוי סיון, לורד, ג'סטין ביבר וקינג גנו.

בשנת 2021, זכה בפעם השנייה בפרס גראמי בקטגוריית "אלבום השנה", עקב היותו חלק מיוצרי האלבום *[[Folklore (אלבום של טיילור סוויפט)|Folklore]]* של טיילור סוויפט.

## חיים וקריירה
מריל למד במכללה הקהילתית של ג'יימסטאון שסיים את לימודיו באוניברסיטת מדינת ניו יורק בפרדוניה עם תואר בטכנולוגיית הקלטת סאונד. לאחר מכן הוא הפך למהנדס מאסטרינג במאסטרדיסק בשנת 2008 לפני שעבר לסטרלינג סאונד בשנת 2013. בסטרלינג, מריל עבד לצד טום קווין שזכה בארבעה פרסי גראמי, כולל זכיות עבור *[[25 (אלבום)|25]]* של אדל, ו-"Uptown Funk" של מארק רונסון. עבודת המאסטרינג של מריל הובילה לזכיות נוספות בגראמי כחלק מעבודתו עם בק, *[[Sweetener (אלבום)|Sweetener]]* של אריאנה גרנדה ו-"Shallow" של ליידי גאגא. בשנת 2021, זכה בפעם השנייה בפרס גראמי בקטגוריית "אלבום השנה", עקב היותו חלק מיוצרי האלבום *[[Folklore (אלבום של טיילור סוויפט)|Folklore]]* של טיילור סוויפט.

מריל עובד בסטרלינג סאונד באדג'ווטר, ניו ג'רזי. מעבר לכך, הוא ביצע הנדסת מאסטרינג ללהיטים כמו "Look What You Made Me Do" של טיילור סוויפט ו-"Wave" של מייגן טריינור.

## דיסקוגרפיה
[ממוזער|279x279px|[טיילור סוויפט, שהוציאה את האלבום *[[Folklore (אלבום של טיילור סוויפט)|Folklore]]*, שהונדס בחלקו על ידי מריל.]]
[ממוזער|279x279px|[אדל, שהוציאה את האלבום *[[25 (אלבום)|25]]*, שהונדס בחלקו על ידי מריל.]]
[ממוזער|279x279px|[מייגן טריינור, שהוציאה את השיר *[[Wave]]*, שהונדס על ידי מריל.]]

## פרסים ומועמדויות
### פרסי גראמי

## קישורים חיצוניים
* 

## הערות שוליים

קטגוריה:אמריקאים ילידי מדינת ניו יורק
קטגוריה:זוכי פרס גראמי
קטגוריה:בוגרי אוניברסיטת המדינה של ניו יורק בפרדוניה
קטגוריה:פזמונאים אמריקאים
קטגוריה:מוזיקאים אמריקאים
קטגוריה:אמריקאים שנולדו במאה ה-20
ג'קדה

** ג'קדה בע"מ** (באנגלית: ** Jacada**) היא חברת תוכנה ישראלית, המתמחה בפיתוח פתרונות לניהול ואופטימיזציה של תהליכים עסקיים למרכזי שירות לקוחות ותמיכה.

## היסטוריה
ג'קדה הוקמה בשנת 1990 בשם CST - Client / Server Technology. על ידי האחים גדעון הולנדר ויוסי הולנדר (יוסי הולנדר היה ממייסדי חברת "המימד החדיש" שנמכרה לחברת BMC Software תמורת כ-650 מיליון דולר) ונמרוד גלעד, שהכירו במהלך שירותם הצבאי. המשקיעים הראשונים היו יוסי הולנדר ובועז דותן, ממייסדי חברת אמדוקס. החזון המקורי של החברה היה לעזור לארגונים למנף ולהשתמש מחדש בהשקעותיהם במערכות מחשב מדורות קודמים.

ב-1994 יצאה החברה לגיוס הון ראשון בסך 2.65 מיליון דולר לפי שווי של שבעה מיליון דולר. וב-1995 גייסה 3.3 מיליון דולר ממספר קרנות הון סיכון, ביניהם ג'מיני, אדוונט, כלל הון סיכון, וקרן JVP.

ב-1997 השיקה החברה פתרונות תוכנה המיועדים להסב באופן אוטומטי מערכות מחשבי מיינפריים ו"AS/400" של IBM לפעולה בסביבת האינטרנט. הפתרונות היו המיועדים לחברות וארגונים גדולים, המעוניינים להעניק לעובדיהם ולקוחותיהם גישה למערכות המידע של הארגון באמצעות דפדפן האינטרנט. הם זכו להצלחה ומכירות החברה הגיעו לסך של 7 מיליון דולר בסוף אותה שנה.

באוקטובר 1999 הונפקו לראשונה מניות החברה בבורסת הנאסד"ק בניו-יורק, לפי שווי שוק של 216 מיליון דולר, והיא גייסה גייסה כ-54 מיליון דולר.
בשנת 2001 היו מכירות החברה כ-26 מיליון ומניות החברה נרשמו למסחר גם בבורסה לניירות ערך בתל אביב. באותה שנה השיקה גם מוצר חדש, שרת ממשקים, המספק מימשק משתמש אחיד ליישומי תוכנה שונים ומאפשר אינטגרציה בין יישומים דרך מעטפת אחידה עבור המשתמש.

בשנת 2001, השיקה ג'קדה יחד עם חברת התוכנה הישראלית מרקורי, גרסה משותפת של כלי בדיקת העומס של מרקורי LoadRunner. התומכת בשרת הממשקים של ג'קדה.

בסוף 2004, שינתה ג'קדה את המיקוד העסקי שלה, והחליטה להתמקד בשוק המוקד הטלפוני של מרכזי שירות לקוחות (call centers). זאת באמצעות מצור חדש שהשיקה "ג'קדה פיוז'ן" היוצר ממשק משתמש מאוחד עבור עובדי שירות לקוחות, באמצעות אינטגרציה של מערכות שונות. המוצר נמכר למספר חברות רב לאומיות, כולל: חברת התקשרות וודאפון וקבוצת הביטוח האמריקאית Hartford.

בינואר 2008 מכרה ג'קדה את פעילות תוכנות המודרניזציה שלה לחברת Software AG, ספקית תוכנות תשתית למערכות מידע מהגדולות בעולם, תמורת 26 מיליון דולר.

בספטמבר 2016, רכשה קרן ההשקעות IGP של חיים שני ומשה ליכטמן נכנסה להשקעה בג'קדה והגיעה לאחזקה של 24.8% מהחברה.

## מיזוגים ורכישות
באוגוסט 2001, רכשה ג'קדה חלק מהנכסים של חברת Propelis Software מארצות הברית, תמורת 6 מיליון דולר במזומן. הנכסים שנרכשו כללו קו מוצרים של פתרונות אינטגרציה בין מערכות ארגוניות, המאפשר איחוד של נתונים ותהליכים ממספר יישומים מסורתיים.

באוגוסט 2002, רכשה ג'קדה את חברת אנוטה הישראלית, חברה שפתחה פתרונות קישוריות מהירה (thin-client) בין מחשבי קצה למחשבים המרכזיים של הארגון, באמצעות האינטרנט.

## קישורים חיצוניים
* 

* ג'קדה בע"מ באתר מאיה (הודעות לבורסה)
* 

## הערות שוליים

קטגוריה:חברות ישראליות הנסחרות בנאסד"ק
קטגוריה:חברות שנסחרו בבורסה לניירות ערך בתל אביב
קטגוריה:חברות תוכנה ישראליות
קטגוריה:הרצליה: חברות
קטגוריה:ישראל: חברות שהוקמו ב-1990
קטגוריה:חברות תוכנה עסקית
קטגוריה:חברות מתחום ניהול קשרי לקוחות
קאלה לינדרוט

**קאלה לינדרוט** (בפינית: **Kalle Lindroth**; נולד ב-3 באוגוסט 1989 בהלסינקי) הוא מוזיקאי, שחקן ומנחה טלוויזיה פיני. הוא סולן להקת הרוק Smak, שהוקמה בשנת 2001. כשחקן הופיע לינדרוט בסדרה "Kotikatu", והנחה את התוכניות "Summeri" ו-"Bumtsibum".

## קריירה
ממוזער|לינדרוט בצילומי סדרת הנוער "Summeri", 2011
בשנת 2008 לינדרוט נרשם כסטודנט בגימנסיה סיבליוס שבהלסינקי. בגיל 15 הוא החל לגלם את ג'וסו בסדרת הדרמה הפינית "Kotikatu" . לינדרוט השתתף גם בסדרות "Nollatoleranssi" ו-"Käenpesä"  ובסרט "Ganes" .

לינדרוט הנחה את תוכנית הנוער "Summeri"  של ערוץ Yle TV2 בשנים 2008 ו-2009 לצד מירלה פקונן ובשנים 2010 ו-2011 לצד מינטו פנטינן. באביב 2012, לינדרוט הנחה את התוכנית "Bilebändi 2012"  ששודרה גם כן ב-Yle TV2, יחד עם אנה לאולומאה. בשנת 2017 הוא הנחה את התוכניות "Bumtsibum"  ו-"Mökireissu" .

באביב 2009 השתתף לינדרוט במחזמר "אביב מתעורר", שזכה בפרסים רבים, בתיאטרון העיר הלסינקי. באביב 2017, הוא החליף את הייקי רנטה בתפקיד הראשי של המחזמר "Kirkana", בתיאטרון פיקוק שבפארק השעשועים ליננמקי.

בשנת 2014 היה לינדרוט ממקימי תיאטרון Klubiteatteri, יחד עם רופ סלמינן וסאסו פקואניאן.

### קריירה מוזיקלית
לינדרוט הוא סולן להקת הרוק Smak, יחד עם הגיטריסט הנרי סלונן. לינדרוט שר במקהלות שונות. חלק מהשפעותיו המוזיקליות הן מיו , דה יוזד, דיסקו אנסמבל  וגרין דיי. Smak הוקמה בשנת 2001 והוציאה בסך הכל שלושה אלבומים; *Trans transit* (2004), *Mercury* (2006) ו-*High School Uncool* (2009). בשנת 2009 לקחה הלהקה פסק זמן.

לינדרוט מנגן בפסנתר, טרומבון וגיטרה. בנוסף לחברותו בלהקת Smak, הוא שר את שיר הנושא של אלבום האוסף *Patchwork*, את השיר "Anna mun etsiä" מהאלבום *Patchwork 2*, ואת השיר "Aamulaulu" מהאלבום *Patchwork 3*. הוא גם הפיק את האלבום "Kaunis kaaos" של אנטי טויסקו. בנוסף לאנטי טויסקו, הוא גם הלחין שירים עבור דיאנדרה , ג'ני יאקולה  ובנג'מין .

בשנת 2014 לינדרוט הוציא לאור אלבום סולו הכולל את הסינגל "Annika". אלבום הסולו הראשון טרם יצא לאור והוא גם השהה את קריירת הסולו שלו.

מאז יולי 2016 הוא מוציא שירים יחד עם הזמרת-יוצרת הפינית אידה פול  כחלק מהצמד Ida Paul & Kalle Lindroth .

בשנת 2021 השתתף בכתיבת השיר "Discoteque" שהוקלט על ידי הלהקה הליטאית דה רופ וייצג את ליטא באירוויזיון 2021.

## חיים אישיים
לינדרוט ואשתו האנה התחתנו באוגוסט 2016. לשניים נולד בן ביוני 2017.

## דיסקוגרפיה
### אלבומים
אלבומים שהוציא במסגרת להקת Smak

### סינגלים

## קישורים חיצוניים

## הערות שוליים

קטגוריה:מוזיקאים פינים
קטגוריה:שחקני קולנוע וטלוויזיה פינים
קטגוריה:פינים שנולדו ב-1989
מחמוד שאה, סולטאן מלאקה

הסולטאן **מָחְמוּד שָאָה אִבְּן אֵל-מָרְהוּם סוּלְטָאן אָלְאוּדִין רִיאָט שָאָה** (נפטר ב-1528) היה סולטאן  של סולטנות מלאקה בין השנים 1488 עד 1511, וכן טען לכתר בין השנים 1513–1528.

## ביוגרפיה
מחמוד שאה היה בנו הצעיר של עלאא אלדין קרי, סולטאן מלאקה ה-7 וירש אותו ב-1488.

עם מותו המוקדם של אביו, הוא הומלך בגיל צעיר מאוד, והעוצר באותה עת (נקרא במלאית גם "בנדהארה", ראש ממשלה) היה טון פראק. בשנות השלטון הראשונות שלו כשהיה עוד צעיר למדי נחשב מחמוד שאה למלך חסר רחמים, אך הוא הותיר את ניהול הסולטנות בידי טון פראק. לאחר מותו של פראק ב-1498 התמנה לתפקיד טון מוטאהיר. אחרי מותו של פראק הפך הסולטאן למתון יותר, אם כי שנות שלטונו האחרונות היו מלוות בסערות רבות.

לפי תיעודים שנותרו מאותה תקופה, השלטון בסולטנות הפך לבלתי יעיל וחלש כשמוטהיר לקח שוחד ומינה שרים לפי גחמות ארעיות. ההתנהגות הזו גרמה לפילוג בממשלה והסולטאן אף הוציא את טון מוטהיר וכל משפחתו להורג אחרי שהוטעה על ידי פלג אחר. מלבד זאת, המאבק על השליטה בין השרים גרם לפילוג גם בקרב תושבי הממלכה. המאבקים האלו חדרו גם לצבא, כשבתחילת המאה ה-16 נחלש צבא הסולטנות כיוון שהורכב ברובו משכירי חרב שלא שמרו אמונים לממלכה.

### נפילת הסולטנות
במהלך ביקורו של האדמירל הפורטוגזי דייגו לופז דה סקווירה בין השנים 1509–1510 תכנן הסולטאן להתנקש בחייו, אולם התוכנית הגיעה לידי האדמירל שנמלט מהמדינה. הקצין הפורטוגזי אפונסו דה אלבוקרקי שקיבל את ההודעה על כך החליט לנצל את הניסיון כעילה למסע הכיבושים שלו בדרום-מזרח אסיה.

מלאקה הותקפה על ידי הפורטוגזים ב-1511 ומחמוד שאה נמלט לפהאנג שבחוף המזרחי, שם ניסה לשווא לגייס סיוע סיני. אחרי שנכשל המשיך הסולטאן דרומה והעביר את הבירה לאי בינטאן (כיום חלק מאינדונזיה), דרומית מזרחית לסינגפור תוך שהוא ממשיך לקבל את היחס של מדינות האזור כסולטאן מלאקה. בין השנים 1515–1519, כמנהיג הקונפדרציה המלאית והמוסלמית ניסה להוביל התקפות לשחרור מלאקה אך נכשל במאמציו. ב-1526 הפורטוגזים הגיבו לאיום המתמשך מצידו על ידי השמדת בינטאן. אחרי ההפסד מחמוד שאה ברח לקמפאר שם חי עד שנפטר ב-1528. בנו, אלאודין ריאט שאה, ייסד את סולטנות ג'והור שהפכה לאימפריה חזקה שהגיעה לשיאה במאות ה-18 וה-19. בנו השני, רג'א מוט'פר הקים את סולטנות פראק.

## חיים אישיים
למחמוד שאה היו כמה נשים, הבולטת שבהם היא טון טיה. מלבד זאת, הוא הוליד בחייו שלושה בנים: אחמד שאה, שהיה הסולטאן האחרון של מלאקה, מוצאפר הראשון מפראק ואלאודין ריאט שאה השני שייסד את סולטנות ג'והור.

בנו, אחמד שאה, ירש אותו למשך כשנתיים בשנים 1511–1513 אחרי שאביו הוציא להורג את טון מוטהיר שהיה הבנדהארה של הסולטנות. אחמד שאה נחשב ללא כשיר להיות סולטאן ונהרג ב-1513 במהלך ניסיונותיו של מחמוד שאה להשתלט בחזרה על הסולטנות מידי הפורטוגזים. הוא הצליח לתפוס מחדש בכס המלוכה, אולם זה היה כבר אחרי שהסולטנות חרבה, מה שהפך אותו לטוען לכתר.

## קישורים חיצוניים
* 

## הערות שוליים

קטגוריה:סולטנות מלאקה
קטגוריה:סולטאנים מלזים
קטגוריה:מלזיה: היסטוריה
קטגוריה:נפטרים ב-1528
יהודה לייב שייאר

הרב **יהודה לייב שייאר** (פרנקפורט, ה'תצ"ג – דיסלדורף, כ"ו בשבט ה'תקפ"א, 29 בינואר 1821) היה רב גרמני. החל משנת תק"ן כיהן כרב של העיר דיסלדורף ושל הדוכסות הגדולה של ברג.

נחשב לגדול בדורו ונשלחו אליו שאלות מגדולי דורו כרבי נתן אדלר, והרב חיד"א כתב לו "נר ישראל עמוד הימיני פטיש החזק". תשובה אליו מופיעה בשו"ת הנודע ביהודה. הכשיר במשך עשרות שנים תלמידים רבים שחלקם נשאו בעול הרבנות. ידע לנהל את עירו שלו בשלום ולהוביל אותה בתקופות קשות. בחודש אדר ה'תקנ"ב חנך את , שנבנה בה משנת ה'תק"נ.

השתתף במשלחת אנשי דת שבאה לברך את נפוליאון בונפרטה (יחד עם נציגי הזרמים בנצרות).

הרב שייאר חתום בין "גדולי אנשי שם" בהדפסת ספר הצל"ח על ידי בנו של הנודע ביהודה (פראג, תקנ"ט). רבי יהודה לייב קארלבורג (רבה של קרפלד) נשא עליו דברי הספד שנדפסו בספר "שלוש יבבות".

## קישורים חיצוניים
* 
* ביוגרפיה של הרב ליב שייאר

## הערות שוליים

קטגוריה:רבנים גרמנים
קטגוריה:דיסלדורף
קטגוריה:רבנים: אחרונים
קטגוריה:ילידי 1733
קטגוריה:גרמנים שנפטרו ב-1821
נקודת פולס איילנד (אנטארקטיקה)

**נקודת פולס איילנד** (באנגלית: **False Island Point**; מילולית: נקודת האי השקרי) היא לשון יבשה, בקצה הדרומי של האי וגה, שבארכיפלג ג'יימס רוס, מדרום לקצה הצפון־מזרחי של חצי האי האנטארקטי, בארץ גרהאם שבאנטארקטיקה.

אורכה של לשון היבשה 2 קילומטרים; ורוחבה קילומטר אחד.

לשון היבשה מחוברת לקצה הדרומי של האי וגה, בחצי אי נמוך, שגובהו כמעט כגובה פני הים, ולכן חצי האי כמעט בלי נראה, משהוא מתמזג עם הקרח המקיף את האי.

## היסטוריה
### גילוי ומיפוי לשון היבשה

האי וגה נחקר ומופה לראשונה בעונת המחקר (הקיץ האנטארקטי) 1902–1903, על ידי המשלחת השוודית לאנטארקטיקה, אשר חקרה את אנטארקטיקה בין השנים 1902 - 1904 בפיקודו של אוטו נורדנשלד.

ננקודת פולס איילנד מופתה על ידי ורדנשלד בפברואר 1902. נורדנשלד סבר כי הנקודה היא אי נפרד.

בשנת 1945 מופה האי וגה מחדש על ידי סקר שטחי חסות איי פוקלנד, שגילה כי הנקודה מחוברת לאי וגה, והיא לשון יבשה ולא אי נפרד.

### מקור השם

שמה של לשון היבשה ניתן לה על ידי סקר שטחי חסות איי פוקלנד.

השם הוא תיאורי - והוא מתאר את העובדה שלשון היבשה נראית כי נפרד מהאי וגה.

## לקריאה נוספת

• Defense Mapping Agency 1992, **[https://books.google.co.il/books?id=sgSnbMOD_VsC&pg=PA281&lpg=PA281&dq=%22False+Island+Point%22+Antarctica&source=bl&ots=qcPItsPizd&sig=ACfU3U39k6qRiIec7CfA50R05zdioa0wFQ&hl=en&sa=X&ved=2ahUKEwis64XHj8LvAhXITxUIHdFnB_M4ChDoATAIegQIChAD#v=onepage&q=%22False%20Island%20Point%22%20Antarctica&f=false Sailing Directions (planning Guide) and (enroute) for Antarctica]**, P 281

• United States. Defense Mapping Agency. Hydrographic Center, **[https://books.google.co.il/books?id=XS0ibKr4FU0C&pg=PA325&lpg=PA325&dq=%22False+Island+Point%22+Antarctica&source=bl&ots=6UMkIDKmbL&sig=ACfU3U0s9rKs_qRF_0xUVm8LRjz1nPD4Cg&hl=en&sa=X&ved=2ahUKEwiqm9_Lj8LvAhVraRUIHdDJBQM4FBDoATADegQIARAD#v=onepage&q=%22False%20Island%20Point%22%20Antarctica&f=false Sailing Directions for Antarctica: Includes Islands South of Latitude 60°]**, P 125

• National Imagery and Mapping Agency 2002, **[https://books.google.co.il/books?id=tZffAAAAMAAJ&pg=PA104&lpg=PA104&dq=%22False+Island+Point%22+Antarctica&source=bl&ots=OMBF6QfcUy&sig=ACfU3U0L_yttlDDIbkhZFoE4beuXw8bOag&hl=en&sa=X&ved=2ahUKEwiqm9_Lj8LvAhVraRUIHdDJBQM4FBDoATAEegQIAhAD#v=onepage&q=%22False%20Island%20Point%22%20Antarctica&f=false Sailing Directions (planning Guide) and (enroute) for Antarctica]**, P 104

• : Rodney M. Feldmann, Dale M. Tshudy, Michael R. A. Thomson, **[https://decapoda.nhm.org/pdfs/10544/10544.pdf Late Cretaceous and Paleocene Decapod Crustaceans from James Ross Basin, Antarctic
Peninsula]**, Memoir (The Paleontological Society), Vol. 28, Supplement to Vol. 67, no. 1 of the
Journal of Paleontology (Jan., 1993), pp. 1-41

• Juan A. JIMÉNEZ, Ryszard OCHYRA, **[https://sciencepress.mnhn.fr/sites/default/files/articles/pdf/cryptogamie-bryologie2017v38f4a5.pdf Reinstatment of species rank for Didymodon gelidus (Bryophyta, Pottiaceae)]**, Cryptogamie, Bryologie, 2017, 38 (4): 383-392, doi/10.7872/cryb/v38.iss4.2017.383

## קישורים חיצוניים
* נקודת פולס איילנד באתר הסקר הגאולוגי של ארצות הברית
* נקודת פולס איילנד באתר הגאזט האנטארקטי המשווה SCAR של ממשלת אוסטרליה

## הערות שוליים

פולס איילנד